**TEE**

**Δελτίο Τύπου**

**ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ**

**20 Δεκεμβρίου 2024**

**Τελετή Βράβευσης Πρωτευσάντων αποφοίτων Πολυτεχνείων και Πολυτεχνικών Σχολών από το ΤΕΕ**

* **Γ. Στασινός: Μία πολύ καλή περίοδος για τους μηχανικούς – Ως ΤΕΕ δημιουργούμε συνθήκες για να υπάρχει απασχόληση**

Στις πρωτοβουλίες και τη δράση του ΤΕΕ προκειμένου να υπάρχει απασχόληση για όλους τους μηχανικούς, αναφέρθηκε ο **Πρόεδρος του Τεχνικού Επιμελητηρίου Ελλάδας Γιώργος Στασινός** κατά τη διάρκεια της τελετής βράβευσης των πρωτευσάντων αποφοίτων Πολυτεχνείων και Πολυτεχνικών σχολών, που πραγματοποιήθηκε την Πέμπτη 19 Δεκεμβρίου 2024 από το ΤΕΕ στο Ίδρυμα Ευγενίδου.

Ο Γιώργος Στασινός τόνισε ότι «είναι μία πολύ καλή περίοδος για τους μηχανικούς, στην οποία υπάρχει αγορά εργασίας» ενώ εμφανίστηκε αισιόδοξος και για τα επόμενα χρόνια. Αναφέρθηκε στον ρόλο του Τεχνικού Επιμελητηρίου Ελλάδας σημειώνοντας ότι «ως ΤΕΕ προσπαθούμε να δημιουργήσουμε συνθήκες για να υπάρχει απασχόληση» και εξέφρασε την πεποίθηση ότι «όλες οι ειδικότητες είναι καλά από άποψη δουλειάς και έτσι θα συνεχίσουμε». Απευθυνόμενους στους αποφοίτους, ο Πρόεδρος του ΤΕΕ είπε: «η πόρτα μου είναι ανοιχτή» και τους ευχήθηκε καλή σταδιοδρομία, ενώ ο Γιώργος Στασινός είχε την ευκαιρία να συγχαρεί προσωπικά δεκάδες νέους μηχανικούς κατά την παράδοση των βραβείων τους.

Σημειώνεται ότι η τελετή βράβευσης είναι θεσμός από τη δεκαετία του 1990, ενώ την Πέμπτη βραβεύθηκαν οι τρεις πρώτοι απόφοιτοι κάθε Πολυτεχνείου, Πολυτεχνικής Σχολής και Τμήματος από το 2017 έως το 2022. Συνολικά, βραβεία έλαβαν 671 απόφοιτοι.

Από νωρίς το απόγευμα δεκάδες νέοι μηχανικοί, συνοδευόμενοι από συγγενικά πρόσωπα και φίλους, συμμετείχαν σε μία λαμπρή τελετή, με εξαιρετικό συμβολισμό για το ξεκίνημα της επιστημονικής και επαγγελματικής σταδιοδρομίας τους.

Χαιρετίζοντας την εκδήλωση, **ο Πρόεδρος του ΤΜΕΔΕ Κωνσταντίνος Μακέδος**, συνεχάρη τον Πρόεδρο του ΤΕΕ Γιώργο Στασινό «για τα βήματα που κάνει για την προσαρμογή τεχνικού κόσμου στις νέες συνθήκες». Μίλησε για τις προκλήσεις της κλιματικής αλλαγής που διαμορφώνουν το νέο τοπίο καθώς και για τα εργαλεία που προσφέρει το ΤΜΕΔΕ και αφορούν και τους νέους επαγγελματίες του χώρου. Προέτρεψε τους νέους μηχανικούς: «μην διστάσετε να κυνηγήσετε τα όνειρά σας. Πυκνώστε τις γραμμές μας, εγγραφείτε στο ΤΕΕ και το ΤΜΕΔΕ. Μπορείτε να στηριχθείτε σε εμάς και να κινήσετε τον κόσμο ολόκληρο».

Από την πλευρά του, εκπροσωπώντας τον Πρόεδρο του ΕΒΕΑ, ο Επίκουρος Καθηγητής του Πανεπιστημίου Πατρών, εκλεγμένο Μέλος ΔΣ του Εμπορικού και Βιομηχανικού Επιμελητηρίου Αθηνών **Χάρης Λαμπρόπουλος**, ευχήθηκε στους βραβευθέντες να κάνουν πραγματικότητα τα όνειρά τους και να πετυχαίνουν υψηλότερους στόχους.

Ο Κοσμήτορας της Πολυτεχνικής Σχολής του Δημοκρίτειου Πανεπιστημίου Θράκης, **Αντώνιος Γαστεράτος** ανέφερε ότι «το μέλλον της πατρίδας στηρίζεται σε σας τους νέους μηχανικούς. Δουλέψτε σκληρά και το μέλλον της Ελλάδας θα είναι πολύ καλύτερο. Δεν φοβάστε τη δουλειά, είστε ο ανθός των Πολυτεχνικών Σχολών. Το μέλλον είναι στα χέρια σας και θα είναι πολύ καλύτερο».

Στον χαιρετισμό του, ο Κοσμήτορας της Πολυτεχνικής Σχολής του Πανεπιστήμιου Δυτικής Μακεδονίας **Παντελής Αγγελίδης** εξήρε την πρωτοβουλία του ΤΕΕ για τη βράβευση προσθέτοντας ότι «πρέπει να αισθανθούμε ότι το ΤΕΕ είναι το σπίτι μας, υπάρχει ουσία και συναισθηματική δέσμευση» και ευχήθηκε στους πρωτεύσαντες αποφοίτους να είναι υγιείς, δημιουργικοί και χαρούμενοι.

Από την πλευρά του, ο καθηγητής του Τμήματος Ηλεκτρολόγων Μηχανικών και Μηχανικών Υπολογιστών του Πανεπιστημίου της Θεσσαλίας **Γιώργος Σταμούλης**, εκπροσωπώντας τον Κοσμήτορα, συνεχάρη τους αποφοίτους σημειώνοντας ότι «οι καθηγητές σας σάς έχουν δώσει γνώσεις αλλά και τρόπο σκέψης του μηχανικού και αυτό είναι το σημαντικότερο. Έχετε ένα λαμπρό μέλλον μπροστά σας».

Στην εκδήλωση παρέστησαν, χαιρέτισαν και παρέδωσαν βραβεία σε πρωτεύσαντες, εκ μέρους του ΤΕΕ, μεταξύ άλλων, ο **Αντώνης Γιαννικουρής**, Γενικός Γραμματέας της Αντιπροσωπείας του ΤΕΕ και οι **Νίκος Παναγιωτόπουλος** Προϊστάμενος της Γενικής Διεύθυνσης Ανάπτυξης Έργων – Επαγγελματικών και Επιστημονικών θεμάτων του ΤΕΕ και **Ελευθερία Αθήνη**, Προϊσταμένη της Δ/νσης Επιστημονικής και Αναπτυξιακής Δραστηριότητας ΤΕΕ, οι υπηρεσίες των οποίων συντόνισαν την εκδήλωση.

*Σημ. για ΜΜΕ: περισσότερες φωτογραφίες μπορείτε να κατεβάσετε (για μία εβδομάδα) από εδώ:* [*https://we.tl/t-Gg2hKUrSaP*](https://we.tl/t-Gg2hKUrSaP) *και αναλυτικό* [*φωτορεπορτάζ από εδώ*](https://paterakisphoto.wetransfer.com/downloads/8f89ea79d36de9a6e93c0b97a5e55c2720241219201146/8b85a373ed8c4009203853b5e7c8263f20241219201146/2a3342?t_exp=1742415106&t_lsid=de2beffb-66d5-4c63-8856-baeb2a056dc0&t_network=email&t_rid=YXV0aDB8VHJhbnNmZXJ8cTU0N2NhNTIzamNwd2Y%3D&t_s=download_link&t_ts=1734639106&utm_campaign=TRN_TDL_01&utm_source=sendgrid&utm_medium=email&trk=TRN_TDL_01&subdomain=paterakisphoto)*.*

